b'\n_START_ARTICLE_\nKristiansund\n_START_SECTION_\nHistoria\n_START_PARAGRAPH_\nPaikalta on l\xc3\xb6ydetty asutuksen j\xc3\xa4lki\xc3\xa4, jotka on ajoitettu vuoteen 6000 eaa. Ennen kaupunkioikeuksien saantia 1742 paikkakunta oli Trondheimin ja Bergenin alainen kauppapaikka ja luotsiasema (norj. ladested) 1600-luvulla. Kapakalan tuotanto ja vienti olivat tuolloin p\xc3\xa4\xc3\xa4elinkeinoina. Tutkimusmatkailun ja vientituotanon ansiosta kaupungista kasvoi merenkulkupaikka, jolla oli oma laivasto._NEWLINE_Saksalaiset lentokoneet tuhosivat kaupungin 1940, mink\xc3\xa4 j\xc3\xa4lkeen kaupunki sai modernimman ja v\xc3\xa4rikk\xc3\xa4\xc3\xa4mm\xc3\xa4n yleisilmeen j\xc3\xa4lleenrakennuksen yhteydess\xc3\xa4. Vuonna 1964 Gripin kunta ja Nordlandetin saari liittyiv\xc3\xa4t kuntaan. Frein kunta liittyy Kristiansundiin 2008.\n_START_SECTION_\nElinkeinoel\xc3\xa4m\xc3\xa4 ja kulttuuri\n_START_PARAGRAPH_\nKalastus ja kalatuotteiden jalostus ovat perinteisesti olleet p\xc3\xa4\xc3\xa4elinkeinoja. Valtaosa Norjan troolareista on rakennettu Kristiansundissa. Kaupunki on my\xc3\xb6s logistiikan ja kalastuslaivaston huollon keskus. Pohjanmeren \xc3\xb6ljykenttien huoltotoiminta on t\xc3\xa4rke\xc3\xa4 elinkeino, joten Statoil, Shell ja Hydro pit\xc3\xa4v\xc3\xa4t toimipisteit\xc3\xa4\xc3\xa4n kaupungissa._NEWLINE_Kristiansundin suomalainen yst\xc3\xa4vyyskaupunki on Kokkola.\n_START_SECTION_\nLiikenneyhteydet\n_START_PARAGRAPH_\nKvernbergetin lentokentt\xc3\xa4 kaksi kilometri\xc3\xa4 kaupungin keskustasta on t\xc3\xa4rke\xc3\xa4 solmukohta \xc3\xb6ljyteollisuudelle. Kaupungista on my\xc3\xb6s nopea laivayhteys Trondheimiin. Eurooppatie E-39 yhdist\xc3\xa4\xc3\xa4 kaupungin Moldeen etel\xc3\xa4ss\xc3\xa4 ja Trondheimiin id\xc3\xa4ss\xc3\xa4. Er\xc3\xa4s maailman vanhimmista yht\xc3\xa4jaksoisesti toimineista julkisista liikenneyhti\xc3\xb6ist\xc3\xa4, Sundb\xc3\xa5tan, on kuljettanut ihmisi\xc3\xa4 salmen yli Kristiansundiin vuodesta 1876._NEWLINE_Norjan lentoasemilla paikkakunnan nimi kirjoitetaan usein muotoon Kristiansund N erotukseksi Kristiansandin kaupungista (jonka per\xc3\xa4\xc3\xa4n puolestaan usein liitet\xc3\xa4\xc3\xa4n S-kirjain).'